ผุดแผนเร่งด่วน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

นายกฯสั่งช่วยผู้ค้านอกระบบเทงบ2หมื่นล.สร้างหลักประกัน
โพสต์ทูเดย์ — “มาร์ค” ลุยทำแผนปฏิบัติการเพื่อคนไทย อุ้มรายย่อย หาบเร่แผงลอยเข้าสู่ระบบสร้างหลักประกัน สั่งห้ามรัฐมนตรีล้วงลูก
เมื่อวันที่ 16 พ.ย. นายอภิสิทธิ์ เวชชาชีวะ นายกรัฐมนตรี ได้เดินทางไปมอบนโยบายให้ทิศทางของแนวนโยบายการดำเนินโครงการเร่งรัดปฏิบัติการด่วน (เพื่อคนไทย) ที่มีการระดมนักวิชาการ แกนนำเอกชน ผู้นำชุมชนจำนวนมากมาร่วมประชุมกลุ่มการบริหารจัดการแก้ปัญหาเศรษฐกิจนอกระบบที่ไร้หลักประกันให้เข้าสู่ระบบเศรษฐกิจ โดยมีนายสังศิต พิริยะรังสรรค์ เป็นประธาน
ทั้งนี้ เป้าหมายการทำงานของคณะกรรมการชุดดังกล่าวได้กำหนดระยะเวลาในการทำงานเพื่อแก้ปัญหาความเหลื่อมล้ำด้อยโอกาสของผู้ที่อยู่ในเศรษฐกิจนอกระบบให้เข้ามาอยู่ในระบบ เช่น กลุ่มจักรยานยนต์รับจ้าง ผู้ค้ารายย่อย หาบเร่ แผงลอย การค้าขายบนทางเท้า คนทำงานกลางคืน เพื่อนำกลุ่มคนเหล่านี้เข้าสู่ระบบการประกันสังคม และระบบเศรษฐกิจที่แท้จริง โดยกำหนดกรอบการทำงานให้แล้วเสร็จภายใน 5 สัปดาห์
นายกฯ ซึ่งได้สังเกตการณ์ประชุมได้ให้คำแนะนำว่า อยากเร่งรัดให้การดำเนินงานในเรื่องนี้ให้ทำกันอย่างรวดเร็ว และขอให้คณะกรรมการทำความเห็นให้มีความชัดเจน เป็นรูปธรรม หากจำเป็นต้องแก้ไขกฎหมายก็ขอให้เร่งดำเนินการเพื่อเสนอเรื่องให้พิจารณาตัดสินใจ
“การดึงคนกลุ่มนี้เข้ามาอยู่ในระบบนั้นเขาจะได้รับทั้งโอกาสและความเป็นธรรม อย่างการกู้ก็จะเสียดอกเบี้ยที่ต่ำกว่าการกู้นอกระบบ หลักประกันชีวิตก็ดีขึ้น ซึ่งเรื่องแบบนี้จะมีความรู้สึกที่มากกว่าความพอใจ ที่ผ่านมาคนเหล่านี้เข้ามาในระบบไม่ได้ เพราะไม่มีหลักค้ำประกัน” นายกรัฐมนตรี กล่าว
อย่างไรก็ตาม นายกฯ กล่าวยืนยันว่า จะนำเรื่องเข้าหารือกับที่ประชุม ครม.ในเร็วๆ นี้เพื่อขอให้จัดส่งตัวแทนข้าราชการเข้าร่วมดำเนินการ และจะต้องเป็นบุคคลที่มีศักยภาพสามารถตัดสินใจได้ และเมื่อตัดสินใจไปแล้วรัฐมนตรีเจ้ากระทรวงไม่สามารถที่จะแก้ไขหรือเปลี่ยนแปลงได้ เพราะจะถือเอาการตัดสินใจและข้อเสนอแนะการแก้ปัญหาของกรรมการชุดนี้เป็นหลักในการแก้เศรษฐกิจนอกระบบ
นายกรัฐมนตรี กล่าวต่ออีกว่า นอกจากนี้จะเสนอต่อ ครม.ด้วยว่า ข้าราชการคนใดที่เข้ามาช่วยทำงานในโครงการเร่งรัดปฏิบัติการด่วน (เพื่อคนไทย) ก็จะได้รับการพิจารณาความดีความชอบเป็นกรณีพิเศษ แต่หากมีชื่ออยู่แต่ไม่ยอมมาทำงาน ก็จะพิจารณาอีกด้านหนึ่ง
นายอภิสิทธิ์ กล่าวว่า หวังว่าจะได้เห็นผลการทำงานอย่างเป็นรูปธรรม และรัฐบาลไม่ต้องการให้ไปคิดว่าการแก้ไขปัญหาดังกล่าวรัฐบาลต้องใช้เงินเข้าไปสนับสนุน เพราะกลุ่มเศรษฐกิจนอกระบบเหล่านี้เขามีศักยภาพในการหารายได้เลี้ยงชีพ เพียงแต่ระบบไม่ยอมเปิดโอกาสให้คนเหล่านี้เข้ามาอยู่ในระบบ
ขณะเดียวกัน หากสามารถทำสำเร็จ คนเหล่านี้ที่ปัจจุบันด้อยโอกาสในการเข้าถึงแหล่งเงิน หรือไม่มีหลักประกันในชีวิต ก็จะได้ประโยชน์ในการมีหลักประกันที่ดีต่อชีวิต สามารถลดความเหลื่อมล้ำนำไปสู่ความปรองดองในประเทศ
นายอภิสิทธิ์ กล่าวต่อไปว่า ในส่วนของภาครัฐนั้นจำเป็นต้องสร้างหลักประกันให้กับกลุ่มคนเหล่านี้ไม่ให้เกิดความรู้สึกว่าถูกรังแกจากภาครัฐหรือกลุ่มผู้มีอิทธิพล จึงต้องช่วยกันแก้ปัญหาไม่ให้คนเหล่านี้ถูกเอาเปรียบในการประกอบอาชีพ
นายกฯ ได้ยกตัวอย่างว่า กรณีการค้าขายในพื้นที่ต่างๆ ของเขตกรุงเทพมหานคร ซึ่งตามความเป็นจริงแล้วก็สามารถที่จะยืดหยุ่นในการดำเนินการได้ จึงต้องคิดว่าทำอย่างไรจะให้คนเหล่านี้มีหลักประกันและเข้าถึงแหล่งเงินได้
แหล่งข่าวกระทรวงการคลังเปิดเผยว่า แผนเร่งรัดปฏิบัติการด่วน (เพื่อคนไทย) จะเป็นหนึ่งในมาตรการหลักของรัฐบาลที่จะทำงานให้เป็นรูปธรรมในปีหน้าและสอดรับกับการสร้างกองทุนการออมแห่งชาติที่รัฐบาลจะจ่ายเงินสมทบให้ผู้ที่อยู่นอกระบบ 2 หมื่นล้านบาท